b'\n_START_ARTICLE_\nPavel Olhin\n_START_PARAGRAPH_\nPavel Olhin (1830 Pietari \xe2\x80\x93 1915) oli ven\xc3\xa4l\xc3\xa4inen kirjailija, k\xc3\xa4\xc3\xa4nt\xc3\xa4j\xc3\xa4 ja pikakirjoittaja, joka laati saksalaisesta Gabelsbergerin pikakirjoitusj\xc3\xa4rjestelm\xc3\xa4st\xc3\xa4 sovitelman ven\xc3\xa4j\xc3\xa4n kielelle._NEWLINE_Olhin k\xc3\xa4vi Pietarissa saksalaista koulua, kokeili eri aloja ja valmistui vuonna 1854 l\xc3\xa4\xc3\xa4k\xc3\xa4riksi. H\xc3\xa4n ei kuitenkaan harjoittanut l\xc3\xa4\xc3\xa4k\xc3\xa4rin ammattia, vaan el\xc3\xa4tti itsens\xc3\xa4 k\xc3\xa4\xc3\xa4nt\xc3\xa4misell\xc3\xa4 ja muilla kirjallisilla t\xc3\xb6ill\xc3\xa4._NEWLINE_Vuonna 1860 Olhin l\xc3\xa4hti ulkomaille, ja kun h\xc3\xa4nell\xc3\xa4 ei ollut saatavilla kirjoittajaa, jolle olisi voinut t\xc3\xb6it\xc3\xa4\xc3\xa4n sanella, h\xc3\xa4n alkoi laatia omiin tarpeisiinsa pikakirjoitusj\xc3\xa4rjestelm\xc3\xa4\xc3\xa4. Vuonna 1864 Ven\xc3\xa4j\xc3\xa4ll\xc3\xa4 j\xc3\xa4rjestettiin kilpailu pikakirjoitusj\xc3\xa4rjestelm\xc3\xa4n saamiseksi ven\xc3\xa4j\xc3\xa4n kielelle, ja Olhin osallistui kilpailuun Gabelsbergerin j\xc3\xa4rjestelm\xc3\xa4n pohjalta tehdyll\xc3\xa4 j\xc3\xa4rjestelm\xc3\xa4ll\xc3\xa4. Kilpailuun tuli yhteens\xc3\xa4 28 eri j\xc3\xa4rjestelm\xc3\xa4\xc3\xa4; mik\xc3\xa4\xc3\xa4n niist\xc3\xa4 ei saanut varsinaista palkintoa, mutta Olhinin j\xc3\xa4rjestelm\xc3\xa4\xc3\xa4 sek\xc3\xa4 yht\xc3\xa4 Stolzen j\xc3\xa4rjestelm\xc3\xa4n sovitusta pidettiin parhaina._NEWLINE_Kirjailija Fjodor Dostojevskin pikakirjoittaja Anna Snitkina, josta tuli my\xc3\xb6s t\xc3\xa4m\xc3\xa4n vaimo, k\xc3\xa4ytti saneluja kirjoittaessaan Olhinin j\xc3\xa4rjestelm\xc3\xa4\xc3\xa4.'